**Алена Кундура** (грэч. Έλενα Κουντουρά, нар. 2 лістапада 1962, Афіны, Грэцыя) — грэчаскі палітычны і дзяржаўны дзеяч, мадэль. Дзеючы дэпутат Еўрапейскага парламента з 2 ліпеня 2019 года, цяпер прадстаўляе партыю СІРЫЗА і ўваходзіць у групу Еўрапейскія аб’яднаныя левыя/Лева-зялёныя поўночных краін. У мінулым — намеснік міністра па турызме ў Міністэрстве эканомікі, развіцця і турызму ў 2015—2016 гадах і міністр турызму ў 2016—2019 гадах у першым і другім кабінеце Алексіса Цыпраса, дэпутат парламента Грэцыі у 2004—2007 і 2011—2019 гадах.

Біяграфія
---------

Нарадзілася 2 лістапада 1962 года ў Афінах.

Яе бацька Аляксандрас Кундурас быў афіцэрам грэчаскай арміі. Пасля прыходу да ўлады «чорных палкоўнікаў» удзельнічаў у няўдалым контрперавароце караля Канстанціна II 13 снежня 1967 года і быў дэмабілізаваны. Быў адным з арганізатараў і кіраўнікоў пракаралеўскай палітычнай арганізацыі.

Спартыўная кар’ера
------------------

У юнацтве займалася спортам. Была чэмпіёнкай Грэцыі ў скачках у вышыню, а таксама ў безе на 100 метраў з бар’ерамі на Панэлінскім чэмпіянаце па лёгкай атлетыцы 1978 года. Была членам нацыянальнай зборнай па скачках у вышыню па лёгкай атлетыцы на працягу многіх гадоў.

У 1984 годзе скончыла факультэт фізічнага выхавання (Школу фізічнага выхавання і спорту, грэч. ΤΕΦΑΑ) Афінскага ўніверсітэта, атрымала ступень бакалаўра.

Кар’ера мадэлі
--------------

З 1984 па 1996 гады рабіла міжнародную кар’еру ў індустрыі моды. У 1990 годзе яна была названая CNN адной з дзесяці лепшых мадэляў свету. Пераехала ў Парыж, працавала ў Токіа, Нью-Ёрку і Мілане. Супрацоўнічала на працягу многіх гадоў з французскім фатографам, мадэльерам і арт-дырэктарам Сержам Лютансам, з японскай касметычнай кампаніяй Shiseido. У 1990-х гадах была блізкая з мадэлямі Іман і Ліндай Эвангелістай, працавала з агенцтвам Elite. У 1997 годзе вярнулася ў Грэцыю, да 2003 была рэдактарам жаночых часопісаў.

Палітычная кар’ера
------------------

Па выніках выбараў 7 сакавіка 2004 года абраная ў першай акрузе Афін дэпутатам парламента, прадстаўляла партыю «Новая дэмакратыя». Па выніках наступных выбараў 16 верасня 2007 года і 4 кастрычніка 2009 года не прайшла ў парламент. Вярнулася ў лістападзе 2011 года, калі Дзімітрыс Аўрамопулас сышоў ва ўрад Лукаса Пападымаса. 12 лютага 2012 года з-за нязгоды з другім мемарандумам аб узаемаразуменні паміж Грэцыяй, Еўрапейскай камісіяй і банкам Грэцыі, унесенага Лукасам Пападымасам у парламент на абмеркаванне, па рашэнні Антаніса Самараса выйшла з «Новай дэмакратыі». Працягнула палітычную дзейнасць у якасці незалежнага дэпутата і з іншымі дзевяццю членамі парламента стварыла першую парламенцкую групу партыі «Незалежныя грэкі». На выбарах 6 мая 2012 года прадстаўляла партыю «Незалежныя грэкі» у першай акрузе Афін, пераабраная 17 чэрвеня 2012 года, 25 студзеня 2015 года і 20 верасня 2015 года. У 2014 годзе ўзначаліла партыйную групу. 14 студзеня 2019 года была выключаная з партыі «Незалежныя грэкі» за падтрымку кабінета Алексіса Цыпраса і перайшла ў партыю СІРЫЗА.

У 2014—2015 гады была грэчаскім членам Парламенцкай асамблеі Савета Еўропы, працавала ў Камітэце па іміграцыі, бежанцам і перамешчаным асобам і Камітэце па роўнасці і барацьбе з дыскрымінацыяй.

З 27 студзеня 2015 года намеснік міністра па турызме, з 5 лістапада 2016 — міністр турызму ў кабінеце Алексіса Цыпраса. Знаходзілася на пасадзе да змены ўрада ў маі 2019 года.

Па выніках выбараў 26 мая 2019 года абраная дэпутатам Еўрапейскага парламента ад партыі СІРЫЗА. Увайшла ў групу «Еўрапейскія аб’яднаныя левыя/Лева-зялёныя паўночных краін».

Валодае англійскай, французскай і іспанскай мовамі.

Дабрачыннасць
-------------

Займаецца дабрачыннасцю. З 2009 года — прэзідэнт грэчаскага аддзялення еўрапейскай НКА Europa Donna[en], якая займаецца прафілактыкай і павышэннем дасведчанасці аб раку грудзей і адстойваннем права на больш якасныя паслугі для анкахворых. З 2009 года працуе валанцёрам у грэчаскіх і міжнародных НКА, такіх як ЮНЕСКА, ЮНІСЕФ, Κιβωτός του Κόσμου, надаючы асаблівую ўвагу дабрачыннасці, правам чалавека, здароўю, праблемам жанчын і сям’і.

Узнагароды
----------

* Міжнародная прэмія «Міністр турызму 2019 года» на ITB Berlin
* Прэмія 2019 года ад Сусветнага савета па турызме і падарожжах

Яна была ганаравана ўзнагароды за падтрымку ў распаўсюдзе грэчаскага Паралімпійскага валанцёрства, а ў снежні 2007 года яна была адзначана грэчаскай дзяржавай як пасол добрай волі па сацыяльным валанцёрстве.

Асабістае жыццё
---------------

У 1986 годзе пазнаёмілася з іспанскім футбалістам Мішэлем Пінедай. У 1987 годзе выйшла за яго замуж у царкве Святога Георгія ў Вуліягмені. На вяселлі прысутнічала футбольная каманда «Эспаньёл». Развялася праз 2,5 года.

Другі раз выйшла замуж за баскетбаліста Сарандыса Папахрыстопуласа (Σαράντης Παπαχριστόπουλος), іграка клубаў «Паніёніас», «Алімпіякас» і зборнай Грэцыі. У гэтым шлюбе нарадзіла двух сыноў — Аляксандраса і Марыяса.

Зноскі
------

1. 1 2 3 4 5 6 7 8  Elena Kountoura (англ.).  European Parlament. Архівавана з першакрыніцы 24 кастрычніка 2020. Праверана 8 снежня 2020.
2. 1 2 3  Έλενα Κουντουρά: Η διεθνής καριέρα, ο άγνωστος γάμος, οι διάσημες φιλίες και οι φιλανθρωπίες και η πολιτική (грэч.).  Enimerotiko.gr. Архівавана з першакрыніцы 18 студзеня 2021. Праверана 8 снежня 2020.

Спасылкі
--------

* elenakountoura.gr — афіцыйны сайт Алены Кундуры

|  |  |
| --- | --- |
| ⚙️   У сацыяльных сетках | Facebook · Твітэр |
| Тэматычныя сайты | Еўрапарламент |
| Слоўнікі і энцыклапедыі | OpenSanctions |